VEGA præsenterer

**Carmon strør musikalske diamanter udover din onsdagsfest**

*Nivå-rapperen Carmon spiller sin første headliner-koncert nogensinde i Lille VEGA onsdag d. 30. oktober, og der er lagt i kakkelovnen til en kæmpe fest!*

Efter halvandet bag tremmer er Nivå-rapperen Carmon klar med sit debutalbum *Tålmodighed*. Det gennemgående tema for albummet er, som navnet siger, tålmodighed, og det tager udgangspunkt i Carmons egen personlige livshistorie og karriere. Den unge undergrundsrapper bærer præg af at have oplevet en del i sit liv, og han har en umiddelbarhed og en ærlighed, der gør hans fortællinger realistiske og troværdige.

Carmon er kun 22 år, men har allerede et turbulent liv bag sig. Siden 2015 har han vist sine lyriske evner frem på ep’en *Ham Der C* (2016), hittet som del af duoen DC med sin fætter Danni, og lavet sange med bl.a. Gilli og Branco.

Med hits som ”Jailhouse”, ”Bando” og dobbeltsinglen ”Sidechick/Lang Tunge” feat. Vejle-rapperen Jamaika er Carmon, trods sin unge alder, en af de mest respekterede og anerkendte urbanartister i Danmark.

Nummeret ”Jailhouse” var på Soundvenues liste over år 2018s 20 bedste danske hiphopsange og er skrevet, mens Carmon stadigvæk var i fængsel. Det er en euforisk sang, der indkapsler følelsen af at komme ud fra fængsel og ville overtage hele verdenen. Den 30. oktober overtager Carmon Lille VEGA.

**Fakta om koncerten:**

Carmon (DK)

Onsdag d. 30. oktober kl. 21.00

Lille VEGA, Enghavevej 40, 1674 København V

Billetpris: 160 kr. + gebyr

Billetsalget starter den mandag den 30. september kl. 10.00 via vega.dk og Ticketmaster.